Document ID: 32015R0459

KOMISIJAS ĪSTENOŠANAS REGULA (ES) 2015/459
(2015. gada 19. marts),
ar ko precizē tehniskos rādītājus tādam 2016. gada ad hoc modulim par jauniešiem darba tirgū, kas paredzēts ar Padomes Regulu (EK) Nr. 577/98
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 7.a panta 5. punktu,
tā kā:
(1)
Lai uzraudzītu virzību uz kopīgajiem mērķiem, kas noteikti stratēģijā “Eiropa 2020” un saistītajā pamatiniciatīvā “Jaunatne kustībā” (2), ir vajadzīga tāda plaša datu kopa par jauniešiem un viņu iekļaušanos darba tirgū, kas ļauj izdarīt salīdzinājumus starp dalībvalstīm.
(2)
Paziņojumā “Izglītības pārvērtēšana - ieguldījums prasmēs labāku sociālekonomisko rezultātu sasniegšanai” (3) Komisija rosina dalībvalstis reformēt izglītības sistēmas, lai nodrošinātu, ka jauniešiem ir vajadzīgās prasmes, lai tie varētu iegūt darbu.
(3)
Padome 2009. gada 27. novembra rezolūcijā par atjauninātu regulējumu Eiropas sadarbībai jaunatnes jomā (2010-2018) (4) uzsvēra, ka nepieciešamas labākas zināšanas un izpratne par jauniešu dzīves apstākļiem, vērtībām un attieksmi.
(4)
Padome 2013. gada 22. aprīļa ieteikumā par garantijas jauniešiem izveidi (5) mudina dalībvalstis iespējami drīz īstenot jauniešu garantiju shēmas - vēlams līdz ar 2014.-2020. gada daudzgadu finanšu shēmas īstenošanas sākumu. Šim nolūkam tām īpaši ir ieteikts izmantot ES vienotā stratēģiskā satvara fondus un Eiropas Sociālo fondu.
(5)
Paziņojumā “Sadarbība Eiropas jauniešu labā: Aicinājums vērsties pret jauniešu bezdarbu” (6) Komisija mudina dalībvalstis īstenot garantiju jauniešiem un ieguldīt līdzekļus jauniešu labā. Paziņojumā veicina tiešsaistes pakalpojumus, kas ļauj jauniešiem meklēt darba iespējas, kuras izsludinājuši darba devēji viņu pašu dalībvalstī un citās dalībvalstīs, vienlaikus arī palīdzot MVU pieņemt darbā jauniešus no visas Eiropas.
(6)
Ar Komisijas Regulu (ES) Nr. 318/2013 (7) tika izveidots 2016. gada ad hoc modulis par jauniešiem darba tirgū.
(7)
Komisijas Deleģētajā regulā (ES) Nr. 1397/2014 (8) noteiktas un aprakstītas tās specializētās informācijas jomas (“ad hoc apakšmoduļi”), kura jāiekļauj 2016. gada ad hoc modulī par jauniešiem darba tirgū.
(8)
Eiropas Parlamenta un Regulā (ES) Nr. 545/2014 (9) ir paredzēts, ka Komisijai būtu jāprecizē tehniskie rādītāji, filtri, kodi un datu nosūtīšanas termiņš saskaņā ar katru ad hoc apakšmoduli, kas minēts 7. apsvērumā.
(9)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā ir izklāstīti tehniskie rādītāji, filtri un kodi, kas izmantojami 2016. gada ad hoc modulim par jauniešiem darba tirgū, un termiņš, kurā datus nosūta Komisijai.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 19. martā

Labels: 12
9
19